RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af forordning (EF) nr. 428/2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse

1. Indledning

I artikel 23, stk. 3, i forordning (EF) nr. 428/2009 fastsættes det, at Kommissionen skal forelægge Europa-Parlamentet en årlig beretning om aktiviteter, undersøgelser og høringer i Koordinationsgruppen for Produkter med Dobbelt Anvendelse ("DUCG" - Dual-Use Coordination Group). Endvidere anerkendes det i Kommissionens meddelelse COM(2014) 244, at offentliggørelse af rapporter og ikke-følsomme kontroloplysninger kan være afgørende for at fremme gennemsigtighed og forbedre operatørernes regelefterlevelse samt deres evne til at gennemføre kontroller. Denne rapport, som er udarbejdet af Kommissionen og DUCG med bidrag fra medlemsstaterne , indeholder oplysninger om gennemførelsen af forordningen i 2015 samt aggregerede eksportkontroldata for 2014.

2. Udviklingen af politikken og de retlige rammer

2.1. Gennemgang af eksportkontrolpolitikken

I forlængelse af vedtagelsen af meddelelsen (COM (2014) 244) af 24. april 2014 iværksatte Kommissionen en konsekvensanalyse for at evaluere de omkostninger og fordele, der er forbundet med de forskellige muligheder for at foretage gennemgangen og udpege de mest passende lovgivningsmæssige og ikke-lovgivningsmæssige tiltag ( http://ec.europa.eu/smartregulation/ impact/planned_ia/docs/2013_trade_015_duxc_en.pdf). Kommissionen indgik en kontrakt med en ekstern konsulent om at udføre et dataindsamlingsprojekt fra december 2014 til oktober 2015, der skulle understøtte konsekvensanalysen ved at udvikle en metode til indsamling og analyse af data og oplysninger vedrørende sektoren for produkter med dobbelt anvendelse og samt de økonomiske og sociale virkninger af kontroller, de forbundne problemer og de tilsvarende tiltag vedrørende gennemgangen. Samtidig afholdt Kommissionen en offentlig online-høring fra 15. juli til 15. oktober 2015 for at indsamle input fra interessenter og offentligheden vedrørende målene og mulighederne for gennemgangen og den forventelige virkning, de vil have, på EU's eksportkontrolpolitik. En sammenfatning af resultaterne af høringen kan findes på http://trade.ec.europa.eu/doclib/docs/2015/november/tradoc_154003.pdf .

Kommissionen har desuden gennemført målrettede høringer og har inddraget de vigtigste interessenter. Kommissionen hørte Rådets Gruppe vedrørende Varer med Dobbelt Anvendelse, som bidrog med opdateringer om dataindsamlingsprojektet samt om den igangværende konsekvensanalyse. Gennemgangen af eksportkontrolpolitikken har også været på Europa-Parlamentets dagsorden flere gange, f.eks. ved et fælles møde for INTA-udvalget og DROI-udvalget den 23. april 2015, der havde fokus på indvirkningen af udspionerings- og overvågningssystemer på menneskerettighederne i tredjelande, og ved en workshop om eksportkontrol vedrørende produkter med dobbelt anvendelse, der var arrangeret af INTA-udvalget og SEDE-udvalget den 15. juni 2015. Eksportkontrollen var også genstand for en række parlamentariske forespørgsler i INTA-udvalget samt på plenarforsamlingen den 5. oktober 2015. Der blev også afholdt et eksportkontrolforum den 7. december 2015 i samarbejde med det luxembourgske EU-formandskab, hvor der var mulighed for at udveksle synspunkter med erhvervslivet og aktører i civilsamfundet. Rapporten om forummet kan ses på: http://trade.ec.europa.eu/doclib/docs/2015/december/tradoc_154041.pdf .

2.2. Ændringer af forordning (EF) nr. 428/2009

Rådets forordning (EF) nr. 428/2009 blev ændret én gang i løbet af rapporteringsperioden. I Kommissionens delegerede forordning (EU) 2015/2420 af 12. oktober 2015 blev EU's kontrolliste i bilag I til forordningen opdateret, og der blev indarbejdet ændringer, som var blevet aftalt ved de multilaterale eksportkontrolordninger i 2014. EU's kontrolliste fra 2015 indarbejder således over 100 ændringer, hvoraf størstedelen stammer fra Wassenaararrangementet og missilteknologikontrolregimet. Disse ændringer vedrører især kontrollen af værktøjsmaskiner, avionikteknologi og vingefoldesystemer til fly, udstyr til rumfartøjer og civile ubemandede luftfartøjer samt fjernelse af visse krypterede informationssikkerhedsprodukter fra kontrollisten. Bilag II og IV til forordningen blev også opdateret i overensstemmelse med ændringerne i bilag I. EU's nye, opdaterede og konsoliderede kontrolliste trådte i kraft den 25. december 2015 og gjorde det derved muligt for EU at overholde sine internationale forpligtelser med hensyn til eksportkontrol og at hjælpe EU-eksportører på de områder, hvor kontrolparametrene blev lempet.

2.3. Nationale gennemførelsesforanstaltninger